钦定古今图书集成/方舆汇编/职方典/第1217卷
## 钦定古今图书集成/方舆汇编/职方典/第1217卷

| 钦定古今图书集成 方舆汇编 第一千二百十七卷 |

| |

钦定古今图书集成方舆汇编职方典

第一千二百十七卷目录

长沙府部纪事

职方典第一千二百十七卷

《府志》：“古醴陵县盐山寺有铜钟，扣之不鸣，忽一夕雷
电化龙去。”

屈原五月五日投汨罗，楚人哀之，至此日以竹筒贮
米，投水以祭之。汉建武中，长沙区回白日见一士人，
自称三闾大夫，谓回曰：“闻君尝见祭，但恒为蛟龙所
窃。今若有惠，可以楝叶塞其上，以丝缠之。此二物蛟
龙所惮。”回依其言，今世人作粽，并带楝叶及五色丝，
皆有汨罗之遗风也。

“梅𫓶，益阳人。宋改梅山为安化，是为安化人。汉高帝
朝为长沙王。吴芮将时，攻南阳，遇𫓶，与偕攻析郦降
之。及项羽相持，以芮功多，封为衡山王，而𫓶获𢌿十
万户，为列侯。羽死，帝以芮𫓶率百越从入武关，有功，
徙芮为长沙王。𫓶从之，家益阳，因姓其所居曰梅山。
樊哙征西粤，寓居南湖港，有搴旗山，流水桥，有庙。”
《汉书贾谊传》：“文帝欲任谊，以公卿，绛、灌、冯敬之属短
之，遂出为长沙王太傅。意不自得，因渡湘水，为赋以
吊屈原，作《新书》。三年，有鵩鸟飞入舍，又为赋《自广》。后
召入宣室，坐问，迁梁王太傅。年三十三卒。”今德润门
有谊故居及床井，因为祠，并祀屈原。

《府志》：汉武好仙，于湘阴玉笥山顶上置降真坛、大还
丹灶，道士昼夜祈祷，天感其诚，降白玉笥置坛上。帝
遣使取之，至坛侧，飘风大震，卷玉笥而去，故名。
陈平子，长沙人，太学生，病将亡，谓其妻曰：“吾闻范巨
卿，烈士也，可以托死。吾殁后，但以尸埋巨卿户前。”乃
裂素为书以遗式。妻从其言。时式出行还，省书见瘗，
怆然感之，向坟揖哭，以为“死友。”乃营护平子妻儿，送
丧于临湘，哭别而去。

献帝初平三年，长沙桓氏死，棺殓月馀复生。占曰：“至
阴为阳，下人为上。”后曹公果由庶士起。

建安七年八月中，醴陵县有大山鸣，如牛，响声。后豫
章贼攻醴陵，杀掠无算。

孙坚为长沙太守时郡贼区星自称将军，聚众万馀，
攻围城邑。坚率将士，设方略，旬月间克破星等。
先主领荆州牧，命廖立为从事，擢长沙太守。先主入
蜀，诸葛亮镇荆州，孙权通好于亮，因问士人谁相经
纬者，亮曰：“庞统、廖立楚之良才，当赞兴世业者也。”
建安中，关羽征长沙，屯营北门外，黄忠降，今有祠。
黄忠世居长沙，建安时，与太守韩元协力守城。刘备
遣关羽徇长沙，忠归汉，年已六十，屡立奇功，世传今
长沙卫治，忠故居也。其盔甲器械俱贮北门城楼。
姜维驻兵醴陵，名其居为姜岭，下有水名姜湾。
晋泰始中，长沙县东有神龟，白色，其形长四五尺，出
于水中，巡行岸上，因名龟塘，下有良田百馀顷。
永嘉五年，湘州流民乱，推杜弢为刺史，陷长沙，周𫖮
为弢所困，陶侃击破之，弢走死，湘州平。寻转都督荆
湘等州军事，后平苏峻，改封长沙郡公。

孙盛避难渡江，盛博学，长于医卜易象，起家著作郎，
令浏阳陶侃请为参军，会桓温代庾翼，留胜为参军
伐蜀，蜀平，赐爵安怀县侯。补守长沙，清慎廉明，笃学
不倦，自少至老，手不释卷。著《晋阳春秋》诗赋论难数
十卷。

司马氶，中宗叔也。帝谓氶曰：“王敦奸逆已著，朕为惠
王，其势不远。湘州据上流，控三川之会，欲以叔父居
之，何如？”氶曰：“臣奉诏命，唯力是视，何敢有辞！然湘州
经蜀寇之馀，民物凋敝，必三年乃可即戎，苟未及此，
虽灰身无益也。”诏以氶为湘州刺史。氶躬自俭约，倾
心抚育，甚有能名。永昌元年，王敦反，遣参军桓熊说
氶为军司。氶叹曰：“吾其死矣！地荒民寡，势孤援绝，其
何以济！然得死义，夫复何求！”乃因以长沙虞悝为长
史，移檄远近，州人皆应之。会敦遣魏乂来攻长沙，城
池不完，资备又缺，人情震恐。或说氶南投陶侃，或退
据零桂。氶曰：“吾志死忠义，岂可贪生苟免，为奔败之
将乎！事之不济，令百姓知吾心耳。”乃婴城固守。虞出
战死。五月，乂等攻城百日，拔之，执氶送武昌。主簿桓
雄、书佐韩阶、从事武延毁服为僮竖，从氶不离左右。
王廙承敦旨，杀氶于道，而雄先遇害，阶与武延执志
愈坚，殡送氶柩还，哭奠乃去。

周崎，湘州从事。王敦之难，谯王氶使崎求救于外，为
魏乂所执。乂临以刃，欲使招降，崎伪许之，至城下，大
呼曰：“王敦军败，武昌来援，城中宜坚守。”乂杀之陶侃镇长沙，德润门外白鹤观楼，与江外山麓对起。
山洞有妖蟒，夜能吐舌为桥，奋鬣为仗，竖角为门，熠
目为炬。其声能为八音。每岁七月望夜，飞瞰楼上羽
流以为天仙接引，岁以一人斋沐俟昇，其徒相率拜
送之。侃至期观之，引弓射中，其炬即灭，洒血如雨。旦
迹之，巨蟒毙洞中，剖其腹，皆羽冠人骨，今有射蛟台。
临淮公荀序，字休元，母华夫人怜爱异常。年十岁，从
南陵归，经青草湖，时帆正风驶，序出望郭，忽落水。比
得下，帆已行数十里，洪波淼漫。母抚膺远望，少顷，见
一船头渔父，以楫棹船如飞，载序还之，云：“送府君还。”
荀后位至常伯长沙相，故云府君也。

齐孝武初，王僧虔都督湘州诸军事兼刺史。时巴峡
流民多在湘上，僧虔表割益阳、罗湘三县缘江立湘
阴，诏从之。居官清简，无欲晋台师，固辞不拜。

裴昭明宋元徽中为长沙郡丞罢任刺史王蕴之曰：
“卿清贫必无还资湘中人士有须一礼之命者我不
爱也。”昭明曰：“下官不能光益上府岂以鸿都之事仰
累清风。”

梁刘坦为长沙太守，行湘州事，适王僧粲谋叛，湘部
诸郡蜂起应之，而前湘州镇军锺元绍潜谋内应，将
克日起。坦侦知之，佯为不省，理讼如常，至夜，故开城
门以疑之。元绍不敢发，明旦诣坦问故。坦久留与语，
而密遣亲兵收其家书，元绍尚在坐。收兵已还，具得
其文书本末，因出以质绍。绍首伏，即斩之而焚其书
以安馀党，州部遂安。

夏侯详为湘州刺史善吏事在州四载为百姓所称
州城南临水有峻峰旧老相传云：刺史登此山辄被
逮因是历政莫敢至详于其地起台榭延僚属以表
损挹之志。

陈叔慎为湘州刺史，隋杨素略地至湘州，城中将士
刻日请降。叔慎置酒会僚吏，酒酣，叹曰：“君臣之义，尽
于此乎？”长史谢基伏而流涕。遂兴。侯正理起曰：“主辱
臣死，诸君独非陈国臣乎？今天下有难，实致命之秋
也。纵其无成，犹见臣节。青门之内，有死不能。今日之
机，不可犹豫。”众咸许诺。乃遣人诈奉降书于庞晖。晖
入，叔慎伏甲执斩之。隋刺史薛胄将兵适至，击之。叔
慎拒战，兵败。胄乘胜入城，擒叔慎，送秦王俊杀之。
唐裴休为荆南节度使，镇长沙。常寓金牛冈，读书华
林诸山。与大圆、善觉二禅师订性命之理，而湖南诸
大丛林多公所建。卒葬沩山。

荆州衣冠薮泽，每岁解送，举人多不第，号曰天荒解。
刘蜕，长沙人，以荆解及第，号为破天荒。时崔魏公作
镇，以破天荒钱七十万资蜕，蜕谢略曰：“三十年来自
是人废，一千里外岂曰天荒？”

李翱在潭州，席上有舞《柘枝》者，颜色憔悴，问之，乃韦
左司爱姬女。李速命更舞衣入，与韩夫人相见。其言
语清楚，有冠盖风，遂于宾榻中选士嫁之。舒侍郎元
舆闻之，赠李诗曰：“湘江舞罢忽成悲，便脱罗衫出绛
帷。谁是蔡邕琴酒客？魏公怀旧嫁文姬。”

宗庆为长沙守，仁爱及民。时养子者三千馀人，皆以
“宗”纪名。

易元吉，长沙人。于舍后开圃凿渠，以乱石丛篁，梅菊
葭苇，驯养水禽山兽，以伺其动静。资于画思，故写动
植无出其右。尤喜画獐猿，评者谓“徐熙以后一人。”
僖宗乾符六年，黄巢陷潭州，巢败，其从子皓领众七
千，为盗江湖间，号浪荡军。天复初，陷浏阳，杀掠甚众。
广明元年，黄巢自广州出，破衡州，自县趋长沙，营于
县之五十四、五都，今其山名黄巢山梓门桥，驻马五
十万。

昭宗乾宁元年甲寅，马殷入潭州，封为楚王。后自以
潭州为长沙府，建国承制，置官属。

昭宗时，黄巢从子皓将至湘阴，经金鸡山，为土著邓
进思率乡子弟设伏山中，击杀皓。

何涓为《潇湘赋》，天下传之。同时潘纬以《古镜诗》著名。
或曰：“潘纬十年吟古镜，何涓一夕赋《潇湘》。”

《旧志》：“孔巢父，潭州刺史。黄巢陷长沙，巢父死于阵，事
闻，诏以子英授父职，不能还，遂家平江。”

唐末，刘建锋定长沙，遣马殷领众浚城壕，得碣石，碣
有古篆十八，文曰：“龙举头，猳掉尾。羊为兄，猴作弟。羊
归穴，猴离次。”解者以殷乾宁三年丙辰代立，乃龙举
头；至乾祐辛亥国亡，乃猳掉尾。殷子希范，己未生，以
开建丁未薨，乃羊归穴。子希崇，壬申生，后为江南所
俘，乃《猴离次》也。

刘世言为马氏宿将，节度朗州，号刘咬牙。马氏将乱，
民间谣曰：“马去也，不用鞭，《咬牙》过今年。”其后边镐入
长沙，尽俘诸马，而镐亦为王逵所逐，言是岁亦为潘
叔所杀，皆其应也。

庞巨昭善星纬之学，唐末为容州刺史，恶刘隐戕虐，
乃归长沙。或问湖南、淮南国祚长短，巨昭曰：“吾入境
来，闻童谣曰：‘三羊五马，马子离群，羊子无舍’。自今以
后，马主当五，羊主当三。”后皆如其言湖南马希范入贡，唐庄宗问洞庭湖广狭，希范对曰：
“车驾南巡，止可饮马而已。”

后汉隐帝乾祐三年庚戌，马希萼陷潭州，据之，复诱
蛮獠为援，据今安化为彝峒。

周太祖广顺元年辛亥，后唐边镐入长沙，周行逢进
兵破益阳，杀李景兵二千馀人，擒其将李建期，马氏
绝。

周行逢命何景山为益阳令，强取人家妇人。景山曰：
“卑吏无他，盖存恤孤寡。”行逢曰：“何不宽其赋税，免其
徭役，反置之于家，于礼安乎？”戏为僚吏，曰：“不如令佐
海龙王去。”遂投于江中。

周行逢疾革，谓其子保权曰：“麾下将校凶狠难制者，
惟衡州张文表耳。吾死之后，此人必叛。万一不可敌，
当举族北归，无使骨肉落虎狼之口。”言讫而逝。数月，
文表果叛，举舟师顺流而下，以袭长沙。时行军司马
廖简知留后事，方与军吏聚会，有报文表至，简素轻，
殊不介意，谓军吏曰：“黄口小儿，到而擒之，何忧乎！”伐
鼓饮酒如初。是晚，文表入城，麾军直至会所，简已醉，
不能发弓矢，惟按膝作气而已。文表亲以戈戮之，座
间遇害者数十人。时保权年方十三，英爽有胆气，闻
叛，叹曰：“先君可谓知人矣。仆虽无能，安可使军国落
此贼手乎！”遽命部将杨师璠率万馀众讨之。及师璠
将行，亲出饯送，泣对三军曰：“先君薨背，坟土未干，而
凶贼悖逆，实保权不孝所致，安敢劳于诸君！幸以先
君之故，无忘戮力，苟灭此贼于地下足矣。各希勉之。”
吐气发言，义形于色，三军无不感激。然保权犹虑其
败，且驰表乞师。未逾旬，师璠大破文表于亭津，枭其
首，馀党皆戮。

小东，长沙妓人，以能诗得幸马氏后国入为郡，穷于
京师里而人不知。言及长沙宫中事，南望流涕而已。
王仝，湘乡人，五代时为土军指挥使，与蛮将战死。里
人为立庙，号“王司徒。”庙在安化东五十里司徒岭。宋
熙宁间，章惇开梅山，奏乞加封为嘉应侯。

范铎，湘乡人。五代时处士，隐居湘乡之三峰，后人名
其山曰“范铎峰。”

《异苑》：“长沙罗县有屈原自投之川，山明水净，异于常
处，民为立庙，在汨潭之西，岸侧盘石，马迹尚存，相传
原投川之日，乘白骥而来。”

宋太宗太平兴国间，汉阳人扶氏匿益阳，依顿氏为
乱，习守素击之，招蛮人隶于益阳。

湖南叛将汪端既平，人心未宁，乃授潘美潭州防御
使。岭南刘𬬮入寇，美击走之。溪峒蛮獠侵掠为患，美
多所杀获，馀加抚慰，贼遂平。

张咏知益阳时，江流泛滥，没县治。咏祷于神，水应时
而退，民怀其惠，建阁于决水处，名曰“压波。”

庆历中，刘沆以安抚知潭州。有草寇黄捉鬼、邓和尚
诱溪洞猺人扰湖南，北军至多病死。沆募土兵各守
地方，贼稍困。乃令提刑杨畋八路分讨，斩首万馀。另
开一路，榜曰：“贼由此出，降者勿杀。”于是降者三四万
人。

欧阳修寓郡城，访湖南理学，见长沙翰林学士胥偃，
偃爱其文，妻以女，修遂寓居焉。

任颛知潭州，侬贼入犯，宣抚司以毅卒有功，檄补军
校。颛察其色动，曰：“必有异志。”按之，果为贼内应。搜其
家，得所记潭事甚悉，枭首以徇。

神宗熙宁元年，潭州益阳县雷震山裂，出米约十万
斛赍京师，色如炭炊，饭腥不可食。三月，潭州雨毛。
《宋史毛渐传》：“渐知宁乡，熙宁中，经理五溪，上利害于
察访使章惇，遂委区画，建新化、安化二县，擢著作郎，
知安化。谓彝人畏果报之说，因俗立教，刱五寺以诱
化其心，彝洞始服。又立学校，招贤儒，立开远桥，作《梅
山颂》”，刻于石。

《曾孝序传》：“孝序知潭州，道州猺叛，乘高恃险，毒矢雨
下，于两山间横巨木以守。孝序夜遣锐卒，攀援而上，
以大兵继进，破平之。”

《刘夔传》：“桂阳蓝蛮唐和寇边，夔以右谏议大夫、龙图
阁直学士知潭州兼湖南安抚使。初至，遣人谕蛮酋
使降，不从，乃举兵击败和于银江源，进破其巢穴，蛮
逃遁远去。前将以帛购蛮首，至是有持首取购者，按
问，乃辄杀平民，诛之而罢购，州境获安。”

义倡者，长沙人，善讴，尤喜秦少游乐府，得辄手笔咏
不置。久之，少游坐钩党南迁，道长沙，访潭妓籍可与
言诗者，或言倡遂往焉。坐语间，见几上文，视之皆己
词，因诘之，得其情，乃戏曰：“若见其人，如何？”倡叹曰：“使
得见秦学士，虽为之妾御，死复何恨！”巳而知为少游，
大惊惧，起敬将别，嘱曰：“妾誓洁身以报，他日此归，幸
一过，妾愿毕矣。”因闭门谢客。别数年，少游卒于藤倡。
忽梦少游来别，惊泣曰：“秦死乎？”亟遣仆觇之，得讣，遂
衰服以赴，拊棺绕之三周，举声号哭极恸，擗膺扼吭
而绝。

谭意哥丧亲，流落长沙。八岁寄养竹工张文家，官妓于婉卿见其姿艳，乃厚资求售。年未笄，独步一时，车
马如市。尤工诗笔，会汝州张正字为潭茶使，相得欢
甚，意乃归之。后张调官，意饯别曰：“子本名家，我乃娼
类，今之分袂，决无后期。腹有君之息数月矣，君宜念
之。”别后寄诗曰：“潇湘江上探春回，消尽寒冰落尽梅。
愿得儿夫似春色，一年一度一归来。”张内逼慈亲，外
畏物议，约孙殿丞女为姻，不敢作书报意。后三年，张
妻孙氏谢世。有客自长沙来，云意掩户不出，买田百
亩自给，亲教其子。张乃如长沙，意不肯见，曰：“子已有
室，宜去，无浼我。”张曰：“吾妻已亡矣。”意云：“通媒妁，行六
礼，乃敢闻命。”张如其请，挈归京师。意闺门有礼法，其
子以进士登第。

宋熙宁间，章惇开梅山，兵抵宁乡，入沩山，转由径路。
进兵失利，遗军沩山，密印禅寺，馈饷缺乏，寺为供应，
惇遣人入峒招论，不从。猺人笃信佛法，乃遣长老颖
诠三人入峒说之。颖诠携营中二官先入见猺主，绐
以从者，猺一见遽曰：“此官人也。”颖诠曰：“主眼高，认之
不差，此官人之子，乃使供茶，失手，因而故掌之。”二官
作惶惧状，猺主乃不疑。颖、诠辈说法劝谕，猺悔悟，率
众出降。惇奏凯，赐名“报恩”，特免本寺诸科差役。
邹浩谪衡州判，道经长沙，朝臣温益下《逐客令》，不容
止。郡城风雨。夜渡湘江，岳麓僧列炬以迎，朱、张为筑
台曰“道乡。”

王廷珪为茶陵丞。故事，丞兼造船场，有部使者尝荐
珪，欲挟以造私器，珪执不可，使者怒之。会守倅亦私
恨怒珪，珪遂拂衣去。潭帅曾孝序挽留弗得，宰掾倪
涛左官来致愿交，且责监司“不能容一贤者。”其为名
人所重如此。

张邦昌僭位，国号大楚。及坐罪，谪昭化军节度副使，
潭州安置。既抵贬所，寓居于郡中天宁寺。寺有平楚
楼，取唐沈傅师“目伤平楚虞帝魂”之句也。居无几何，
朝廷遣殿中侍御史马伸赐死，读诏毕，张徘徊退避，
不忍自尽。执事者趣迫登楼，张仰首急睹三字，长叹
就缢。

岳武穆过茶陵，乡人尹彦德以牛酒谒军门，犒军。三
日，飞曰：“汝当以《诗》《书》教其子孙。”乃亲书“一经堂”三大
字遗之，彦德如其言。子伯正、仲正后果登第。

《宋史向子𬤇传》：子𬤇知潭州，金人入寇豫章长沙境
上，公分布将士万馀人为守计。或谓乌合之众不可
当大敌，盍去诸？公曰：“朝廷使我守此土，委而去之，非
义。”于是登城誓众。以“忠义”，凡八日外城破，公率众
入子城，巷战两日，乃焚栅夺门以出，遂渡水军于湘
西，众人咸从公以“忠义”自奋，无一人降贼者，金以故
不敢离城纵掠，留四日而遁。

《孟彦卿传》：“建炎中，彦卿通判潭州。潭城中叛卒焚掠，
自东门出，帅臣向子𬤇命彦卿领兵追之，已而招安
未几兵溃，杜彦自袁州入浏阳，犯长、善二县，彦卿率
兵拒之，手杀数人。贼势挫，还浏阳，彦卿追战，俄民兵
有自溃者，贼乘之，斩卿，持其首以告所掠民兵曰：‘此
善战孟通首也’。因支解以殉。添差通判赵民彦以民”
兵赴之，鏖战于浏阳之流水桥，依山为阵，杀伤甚众，
寻为贼所得。邑士谢淳以才勇，众推为前锋，助民彦
战。淳手杀数十人，力屈，贼并杀之。朱子守潭，为立庙
祀之。

《勾涛传》：涛知潭州，秦桧常令人谕意，欲与共政。涛以
书辞，而上书论时事之害政者五，高宗叹其忠。
《周沆传》：沆知潭州时，湖南蛮唐盘二姓叛。沆言蛮骄
未易斗，且地险气毒，宜秋冬进兵。用其策，二族皆降。
他道兵来戍者，率两期方代，多瘴死。沆请以一期易
戍，人便之。

《韩世忠传》：“绍兴元年十一月，世忠以荆湖宣抚副使
驻兵长沙，时贼刘忠拥众数万，据白面山，营栅相望。
世忠至，欲急击，宣抚司孟庾不可。世忠曰：‘兵家利害，
策之审矣，非参政所知。请期半月效捷’。遂与贼对垒，
奕棋张饮，坚壁不动，众莫测。一夕，与苏格联骑穿贼
营，候者呵问，世忠先得贼军号，随声应之，周览以出”，
喜曰：“此天赐也。”夜伏精兵二千于白面山，与诸将拔
营而进，贼兵悉力迎战，所遣兵已驰入中军，夺望楼，
植旗盖，传呼如雷。贼回顾惊溃。遂麾将士夹击，大破
之，斩忠首，湖南遂平。

《李纲传》：“绍兴二年，纲以安抚兼知潭州，至衡阳，招降
曹成及马友之将步谅寻入潭，渐易置权摄官，禁擅
科索。遣郝政降溃将王进于湘乡，吴扬擒王俊于邵
阳。自是湖南溃兵为盗者悉平。杨幺据洞庭，公命诸
将分屯备之。湖南无水军，公拘集沿江渔户，得三千
人，屯潭州。”

《赵聿之传》：“高宗时，聿之授诚忠郎。金人围潭州，登城
纵火，聿之巷战被执，大骂而死。刘介亦死之。”

《张浚传》：“绍兴中，浚视师江上，时巨寇杨幺据洞庭，屡
命将讨之，不克。公以建康东南都会，而洞庭实据上
流，不先去之，为腹心患，请自行，上许焉。至醴陵狱，犴数百人，尽幺遣为间。公释其缚，给以文书，分示诸寨，
令早降，皆懽呼而往。五月至潭，贼将黄诚、杨伶来降，
复遣岳飞兵屯澧鼎。益阳降将杨钦乘胜攻水寨，幺”
赴水死。湖寇平，乃更易郡县奸赃吏，宣布恩惠，率官
兵泛湖，舟连年不通。公舟始行，风日清爽，父老叹谓
变残贼呻吟之区为和气。三十一年，以观文殿学士
知潭州。时金骑充斥，改命浚判建康。浚行至岳，遇东
来者云：“敌兵焚采石，无轻进。”浚曰：“吾赴君父之难，知
直前求乘舆所在耳。”行至馀干，得疾，手书谕子：“不能
恢复中原，雪祖宗之耻，死葬我衡山足矣。”子栻葬之
长沙宁乡沩山之南。子栻没，亦祔葬焉。

《岳飞传》：“绍兴二年，飞权知潭州，兼权荆湖东路都总
管，付金字牌黄旗，招讨贺贼。曹成闻飞将至，惊曰：‘岳
家军来矣’。即分道而遁。飞至茶陵，奉诏招之，成不从。
飞奏：比年多命招安，故盗力强则肆暴，力屈则就招。
苟不力加剿除，蜂起之众未可遽殄。许之，遂设奇掩
击，大败其众，成走宣抚司降。”

《辛次膺传》：湖南贼龙渊，拥众据茶陵，秦桧匿不奏。辛
次膺为湖南提刑，贼势方张，次膺即单车诣茶，擒骁
贼斩之，馀皆招安。

《府志》：“张运为攸县尉。高宗南渡，剧贼王在据岐山潭
帅征兵戍岳，运将二千人先至，贼遂平。”

乾道元年，刘珙知潭州。时郴盗李金为乱，公发兵讨
之，移书制置曰：“擅兴之罪，吾自当之。”会湘阴乔口镇
盗刘花三李无对，又窃发。公简兵三百人，使郎将赵
彦帅之以行，令得盗者给重赏。彦等擒捕三十馀人
诛之，于是吏士用命。乾道八年七月，复知潭州。珙前
后抚潭，精明果断，喜受尽言。修岳麓书院，养士千人，
延南轩先生教之。

王罕知潭州，有狂妇频诉事，出言无序。前守多不察，
罕独委曲徐问，为某妻，无子，夫死，妾有一子，遂逐妇
而据家赀。屡诉不得直，因愤恚发狂。罕为治妾而返
其赀，妇遂愈。

晦翁帅潭，一日得赵丞相简，巳立嘉王为上，当首以
经筵召公。晦翁藏简袖中，竟入狱，取大囚十八人立
斩之，才毕而登极赦至。翁恐赦至而大恶脱网也。
乾道丁亥，朱熹如长沙，访南轩，与学者道性学。绍兴
四年，知潭州，以使者自金还，言金人问朱先生安在，
故有是命。公屡辞，奉旨云：“长沙巨屏，得贤为重。”遂拜
命。会峒獠侵郡，公遣人谕以祸福降之。仍严武备。所
至兴学校，明教化。日与四方诸生讲习，潇湘有洙泗
风。

淳熙初，李寿翁守长沙，九头鸟以中夜鸣噪，恶之，揭
榜募能捕者，一则与钱十千。“飞虎营兵用手弩射之，
中其腹而坠，持诣府，身圆如箕，十脰环簇，其九有头，
其一独缺，而鲜血点滴。一脰各生两翅，飞时十八翼
霍霍而动，所向不同，更相争拗，用力竞进，而翅翮有
伤折者。至今此种犹存，土人多击门吠犬”以逐之。
刘宗源，小字大郎，茶陵马头乡人。乾道元年，以义兵
破郴寇李金党二十馀万。淳熙乙未，于北湖塘对敌
阵亡，自持其首，跨马仗剑，还至其家，马嘶三声而仆。
州将上其事，诏赠保义郎，立庙于乡，号“大郎庙。”张文
毅公有记。

曹彦约字简甫。嘉定元年，以安抚知潭州。时盗罗世
传、李元砺、李新等相继为乱，破茶陵、桂阳、安仁、千里
莽为盗区。约至，人心始定。江西言欲招元砺，命下约
议之，约言：“今日不行讨，失朝廷威重。若砺设疑词以
疑重兵，则兵不可撤戍，民不得安业。”砺果无降意，遣
将破李新于酃洣。新死，众推李如松为首，松降，遂服
桂阳。世传密请图元砺以自效，约许之，遂擒砺。世传
自以为功，欲得上赏，约谕不宜格外邀求。江西左司
胡渠欲以传统诸峒，尽撤二省戍兵，约不从，传终不
出。密遣罗九迁诱胡友睦以重利，友睦遂杀世传，乃
请割茶陵三乡地置酃县，以控制之。

理宗宝祐元年癸丑，安化贼周龙、张虎盗益阳。
开庆元年，义古兀良哈台围潭州。

刘子迈，绍定中知茶陵。茶旧邑，垒土而城，寇至则民
保山寨，力不敌则胁以从，迈乃城之。众志恃安，铸铁
犀以杀冲决之水，洣江而南，历千馀岁无漱啮者，迈
之力也。

李昭述知潭州，戍卒愤监军酷暴，欲构乱。或曰：“如李
公长者，何可负？”事遂寝。述闻之，以戒监军，自是不复
为暴。

彭道耕知安化，民谣曰：“彭郎官，爱我，百姓如心肝。若
得再来安化县，老老少少皆平安。”

史方，为潭、澧、鼎沿边司巡检，改右班殿直、阁门祗候。
会澧州民诉下溪州蛮侵其土地，遣乘驿往视，自竹
疏驿至申文崖，复地四百馀里，得所掠五百馀人。又
置澧州武口、杨泉、索溪四砦，以扼贼冲。就知郦州，徙
澧州。

王玠，善化人。蕲黄镇抚使孔彦舟叛，玠开陈百端，不听入，骂曰：“逆贼，恨不磔汝万断。”舟怒，并玠家属沉之
龙眼矶。

彭渊，湘阴人，与邑宰刘廷厚善。时湘阴县宰未带兵
马官衔，三寨兵颇抗恣，刘患之。彭语之曰：“何不引益
阳例，乞带此衔？”刘从而请之州，上之朝，果得旨知县
带监之衔，寨兵有统纪，实彭发之。

尹谦孙，茶陵人。宋末，以国势不竞，叹曰：“揖逊之水，尚
污牛腹，篡弑之粟，岂饱夷齐之腹哉？”乃归隐，筑室以
老。与其弟复孙自为师友。

恭宗德祐元年，阿里海牙围潭州，寻破之。

二年，元兵破潭州，屠戮大甚，徙邻县民实之。

宋末，湖南仓使刘应龙檄王义山入幕。潭州刘姓者，
蚤死，饶于财，子幼，仆夺其租三千。事觉，以积逋文过
义山，谓主仆无交易条，亦无两造理，黥其仆归田于
主。湘潭李某，有田数亩，乡豪谋并不遂，诬以券契不
明，争献于县学。李诉县以告孔子文来申山曰：“《春秋》
书‘齐人来归，思服其心而归之’。今李未心服，而告之”
先圣，决不受，遂还其田猺。俗多用人于淫祠，名曰“高
脚红花”，岁百数，巫实为之发其事，罪坐祭鬼之家，不
及巫山，始正巫罪，且谓杀人已多，刑以法外。自是巫
风尽殄。

李芾，德祐初，知潭州。方至，元兵已入湘、益诸县城守
卒不满三千，芾结峒蛮为援。元兵至，芾慷慨登陴，以
忠义勉厉将士，死伤相藉，人犹血战，有来招降者辄
斩之。阿里海牙督战益急，诸将泣请曰：“事急矣，吾属
为国死可也，如民何？”芾骂曰：“国家平时所以厚养汝
者为今日。汝第死，毋多言。”除夕，元兵登城，芾坐熊湘
阁，召帐下沈忠遗之金，曰：“吾力竭，分当死，吾家人不
可辱，汝尽杀之，而后杀我。”忠叩头辞，芾固命之，忠泣
取酒饮，其家人尽醉之，乃遍刃之，芾亦引领受刃。忠
纵火焚其居，还家杀妻子，复至火所，大恸，乃自刎。幕
僚陈亿孙、颜应焱皆死。潭民闻之，多举家自尽。
尹糓，字耕叟，潭州长沙人。性刚直庄厉。初处郡学，士
友皆严惮之。潭城受兵自焚，阖门少长皆死。初，潭士
以居学肄业为重，州学生月试积分高等，升湘西岳
麓书院生；又积分高等，升岳麓精舍生。潭人号为“三
学生。”兵兴时，三学生聚居州学，犹不废。谷死，诸生数
百人往哭之。城破，多感激死义者。

王南美字乙道，安化人，隐伊溪之桂嵒，其居有钓月
楼、耕云堂。其诗曰：“居士作层楼，不爱风花雪。待得野
云收，只钓溪边月。”

欧道，字性之，宁乡人。初举不第，隐居读书于泉溪岩。
元兵扰潭，欲屠城，道仗策入军门，劝勿杀。或沮之，道
曰：“吾以一身膏斧锧，何足恤。万一能活百万命，吾惠
溥矣。”元将阿里海牙纳其说。

宋末元初时，李芾守潭，遣兵入卫。时刘整导伯颜以
下鼎、澧，阻洞庭之险，以偏师由间道走沅江，先以游
骑至邑河西之青山，潜渡湘江，驻师于营田，若从天
坠。于是益阳、湘阴旁邑，皆望风瓦解，潭不可支矣。
宋茶法严甚，潭邑资江东坪产茶，比他处稍佳，奸人
乘间唱和啸聚，或至抗巡尉而习不轨。绍兴二十四
年黎虎将、淳熙二年赖文治，皆因而为乱，猖獗杀掠
为民患。大帅王侍郎奏于资江龙塘建寨，命将统之，
岁一易戍，民赖以安。宋诸寨栅皆险要之地，寨有团
保守御，以备盗贼。

《元史崔斌传》：“斌拜行中书省参知政事，十月，围潭州，
斌攻西北铁坝，阿里海牙中流矢，不能军。斌以军夜
集栅下，黎明毕登，不利。斌曰：‘彼军小捷而骄弛，吾今
焚其角楼，断其援道，堑城为三周，如此则城可得’。”诸
将然之，迺誓师衔枚潜登铁坝，人赍刍鞂，梯其楼火
之，且竖木栅城上。诘旦布云梯，鼓噪而上，斌挟盾先
登，阿里海牙持酒劳曰：“取此城，公之力也。”斌自语阿
里海牙曰：“潭人胆破矣。若敛兵不进，许其来降，则土
地人民皆我有，自重湖以南，连城十数，可传檄而定。
若纵兵急攻，彼无噍类，得一空城何益？”从之。明日，即
遣开示祸福，城中争出降。诸将怒其抗敌持久，咸欲
屠之。斌喻以兴师本意，诸将曰：“编民当如公说，敌兵
必诛之。”斌曰：“彼各为其主耳，宜旌之以劝未附者。且
杀降不祥。”诸将迺止。潭人德之，为立生祠。

《府志》：“长沙李真人与其妹学道，具尸解，真人建祠渡
下。妹祠在飞石觜，名娘娘庙。”

阿里海牙以荆湖行枢密事移兵长沙，援湘阴，破潭
州。诸将欲屠之，牙曰：“是州生齿数百万，悉杀之，非”上
谕伯颜，意其屈法生之。复发仓以食饥者，田租、茶税
皆奏免之。

李叔鲁长沙人。湖南寇起推鲁千夫长率兵千馀为
保障寻衡山、茶陵寇至鲁力不支，遂死于战。

至正十二年壬辰，红巾贼寇益阳，有“江南淘金夫”伪
充《红巾》，杀掠，市井一空。

贺应奎，字均德，益阳人。至正间，徐寿辉、邹普胜起兵，
号称“红巾”，攻陷城邑无算，遣其伪将刘都统攻益阳应奎率众力战，城得不陷。及陈友谅伪将刘贵清据
益阳为盗，乱贼四起，应奎倡义立寨，民皆入山，推应
奎为寨长，相机攻打，岁无宁日。后威名日著，贼不敢
近，时称保障焉。

安化报恩寺，弘治间，雷霹其柱，人穴其下，得雷凿。山
谷间往往有“雷铲”、雷斧之类，其色似石，坚不可碎，人
家多有收之者。

李西崖当国久，遇事不能谏正，有《投匿名》诗云：“文章
声价斗山齐，伴食中书日已西。回首湘江春水绿，鹧
鸪啼罢子规啼。”末句讽以鸟语，行不得也，不如归去。
后竟因诗即归。

云阳子，闽中人，即州守林君绍用也。丙戌进士，释褐
为茶陵守，时方弱冠，赴任之三日，适郡谒士大夫，道
经云阳山下，忽舆中见二力士中道迎谒，意恶之，引
佩刀相击，遂还而自断其喉。舁至署中，谓僚佐曰：“吾
云阳仙子也，有过谪人世，今数已满，吾将返归云阳
耳。”言毕，交还印绶而没。其家人于书箧中得石印章
一板，文曰“云阳子”，乃业椠铅时所镌者，以是益信其
前定云。复有乩仙之术者，仙子屡降焉，遂立祠像于
云阳山之岭。

正德中，流贼数百堑山为砦，剽劫村落。湘潭县令高
应桢以计招其魁，冠之，使入县习礼，约每月朔望一
至。因寒，更制狶皮靴、狗皮帽，以示温异。伺稍懈，阴布
健儿，视靴帽尽歼之，洗其党，火其寨，邑以无事。作“竹
泉书院”，暇则自课士为文焉。

嘉靖四年，徐《渣耳》等流劫益阳宁乡雍村，益阳知县
王奇橙计斩渠帅四十人于县堂。

五年，湘乡大盗突起，县丞王钦讨平之。

六年，益阳剧贼张广胜据滴水洞为乱，同知余夔讨
平之。

二十年五月，湘乡、宁乡地震。六月十二日，安化龙吟
于赤水，声闻二十馀里，十日始绝。

苏志臬，嘉靖中知浏阳邑粮数多虚隐，志臬力行“倒
甲法”，俾无田者归于有田，于是公私称便。时玉池、水
南、东岳诸庙淫祀特甚，志臬谓“非有忠烈于民者，弗
在祀典。”尽毁之。

范志文嘉靖中为攸县令，守才两备，伐石修筑四城
门，葺诸铺。民为谣曰：“前有方，后有江，小范老子踵其
芳。”

王厢，嘉靖中知益阳，常书铭于宅门云：“礼义出入，惟
尔之休。货财出入，惟尔之羞。呜呼！其成尔休，无蹈尔
羞。”卒之日，宦橐萧然。同官怜其苦，鸠金以治行，其妻
却之曰：“此吾夫所不取者。”竟不受。

胡石壁为湖南宪时，宁乡银场取矿，石落土倾，众惊
出，独胡三八郎父子陷焉。越三年掘之，得一僵骸，问
之，云：“向大石，中有小窍，仅可容掌，每日白鼠负食，由
窍入食之，故不死。”

四十年元旦，益阳见一巨人，黑色，自天而降，未至地
丈许而灭。是年大水，溺死人无算。

庄烈帝崇祯元年八月，安化雨黑豆如蚕，在县治内，
久之皆不见。冬，大冷异常，池鱼冻死。

二年四月，益阳天忽昏黑，雷雨大作，落黑谷，其光如
漆，剖之中如草子。

六年，益阳长坡岭有鬼昼见，冠带乘舆、旌旗执事随
道，白昼往来，凡二十日。

七年二月十二日夜，长沙大风雨，黑冰如指，大后雨
黑水。三月二十八日大热，下午大风，雨雹如枝圆，大
小不一，顷刻遍地，雹心一点白如粉，冷沁入骨。
十年三月初一日，临蓝矿贼至湘乡劫掠。四月初五
日复来，拥众千馀人，攻陷县城，焚杀五日而去。湘乡
土贼江长子、李大用、李高峰等据天王寺作乱，聚众
数千人，大肆劫掠，旁侵安化、宁乡诸邑，官兵讨之失
利。十一月，复通临、蓝二处土贼，焚劫湘潭。十二日，贼
船蔽江而下，抵郡城，围攻甚急，所历诸邑，焚掠一空，
荒烟百里。又分党至浏阳北乡境上，春花山潦浒市、
蕉溪岭，剽掠无算。转醴陵，去袁州。

十一年，天王寺贼复由宁乡路入归化乡，杀掳焚劫，
无所不至。浏阳宝盖洞旁皮洞内有“许长”、“付长”诸戎
首，哨聚成群，出入东北乡界，后从献贼

十六年癸未，草鸡塘贼起，官兵剿之，贼退，杀良为功。
八月二十五日，张献忠陷长沙，走武陵，过宁乡、益阳
等处，沿路淫掠，杀戮甚惨，割耳鼻，断手足，委骨成丘，
昼霾如夜。